กรมประมง แสดงความยินดีกับเกษตรกรและสถาบันเกษตรกรดีเด่นแห่งชาติด้านการประมง ประจำปี 2563
กรมประมง แสดงความยินดีกับเกษตรกรและสถาบันเกษตรกรดีเด่นแห่งชาติด้านการประมง ประจำปี 2563 นายบรรจง จำนงศิตธรรม รองอธิบดีกรมประมง เปิดเผยว่า กรมประมงได้คัดเลือกเกษตรกรและสถาบันเกษตรกรดีเด่นแห่งชาติ จำนวน 5 สาขา แบ่งเป็นเกษตรกรดีเด่นจำนวน 3 สาขา ประกอบด้วย สาขาอาชีพเพาะเลี้ยงสัตว์น้ำจืด ได้แก่ นายศุภสิทธิ์ เขื่อนแก้ว จังหวัดเชียงราย  สาขาอาชีพเพาะเลี้ยงสัตว์น้ำกร่อย ได้แก่ นายสุรกิจ ละเอียดดี จังหวัดสมุทรปราการสาขาอาชีพเพาะเลี้ยงปลาสวยงามและพรรณไม้น้ำ ได้แก่ นายพิบูลย์ชัย ชวนชื่น จังหวัดสมุทรสาคร สำหรับสถาบันเกษตรกรดีเด่นอีก 2 สาขา ประกอบด้วย กลุ่มเกษตรกรทำการประมงหรือกลุ่มเกษตรกรเพาะเลี้ยงสัตว์น้ำ ได้แก่ ชมรมประมงพื้นบ้านตำบลปะนาเระ อำเภอปะนาเระ จังหวัดปัตตานี และกลุ่มเกษตรกรแปรรูปสัตว์น้ำ ได้แก่ วิสาหกิจชุมชนปลาร้าบองท่าตูม จังหวัดอุดรธานีในส่วนเกณฑ์การให้คะแนนคัดเลือกเกษตรกรดีเด่นและสถาบันเกษตรกรดีเด่น จะพิจารณาแตกต่างกันในแต่ละด้าน กล่าวคือ เกณฑ์การให้คะแนนการคัดเลือกเกษตรกรดีเด่นพิจารณาให้คะแนนใน 4 ด้าน ได้แก่ 1) ความคิดริเริ่มและความพยายามฟันฝ่าอุปสรรคในการสร้างผลงาน  2) ผลงานและความสำเร็จของผลงานทั้งปริมาณและคุณภาพ ตลอดจนระยะเวลาที่ปฏิบัติงานและความยั่งยืนในอาชีพ 3) ความเป็นผู้นำและการเสียสละ เพื่อประโยชน์ส่วนรวมในด้านต่างๆ  และ 4) การอนุรักษ์ทรัพยากรธรรมชาติและสิ่งแวดล้อม สำหรับสถาบันเกษตรกรและสหกรณ์ดีเด่น มีการพิจารณาให้คะแนนใน 5 ด้านคือ มีความคิดริเริ่ม มีความสามารถในการบริหารและการจัดการสถาบันเกษตรกร บทบาทและการมีส่วนร่วมของสมาชิกต่อสถาบันเกษตรกร ความมั่นคงและฐานะทางเศรษฐกิจของสถาบันเกษตรกร และการทำกิจกรรมด้านสาธารณประโยชน์ การอนุรักษ์ทรัพยากรธรรมชาติและสิ่งแวดล้อม